SKRIFTLIG FORESPØRGSEL E-0723/02

af Jonas Sjöstedt (GUE/NGL) til Kommissionen

(15. marts 2002)

Om: Rapport om økonomiske og sociale spørgsmål til topmødet i Barcelona

Ifølge lederen af Det Europæiske Miljøagentur, Domingo Jiménez-Beltán (interview i Dagens Nyheter den 13. februar 2002) mener Kommissionen ikke, at tiden er moden til at inddrage miljøaspektet i den rapport om økonomiske og sociale spørgsmål, der skal forelægges på topmødet i Barcelona.

Ifølge Jiménez-Beltán er der nye tegn på, at udslippet af drivhusgassen kuldioxid ikke længere reduceres, og dette forhold ønsker han ud til debat. Han oplyser desuden, at Kommissionen vælger af offentliggøre uaktuelle og mere optimistiske udslipværdier i stedet for de nye, dystre tal. Unionens mål er, at transporten skal øges mindre end væksten i økonomien, og det mål nås ikke nu, hvilket medfører, at belastningen fra drivhusgasserne øges.

Dette mener Jiménez-Beltán altså, Kommissionen bør fremlægge i rapporten til topmødet. Har Kommissionen taget denne kritik til sig, og er den i stand til at ændre indholdet i rapporten inden topmødet?

Svar afgivet på Kommissionens vegne af Margot Wallström

(29. april 2002)

Kommissionen er bekendt med det interview i Dagens Nyheter, som det ærede medlem omtaler. Kort efter interviewet (den 18. februar) modtog Kommissionen en genpart af et brev fra Jiménez Beltrán til avisens chefredaktør, hvori han forklarede, at han var blevet misforstået, da han blev citeret for at have insinueret, at Kommissionen bevidst skulle have sløret visse informationer.

Imidlertid gentager Jiménez Beltrán i dette brev, at han ikke mener, at den miljømæssige dimension er tilstrækkeligt dækket i Kommissionens rapport, samt at der i rapporten ikke tages hensyn til en række vigtige oplysninger, der er fremskaffet af Det Europæiske Miljøagentur og Eurostat.

For så vidt angår den miljømæssige dimension i Kommissionens rapport til Barcelona, har Kommissionen indledt opfyldelsen af sine forpligtelser som følge af EU's vedtagelse af en strategi for bæredygtig udvikling på Det Europæiske Råds topmøde i Gøteborg.

Forårsrapporten er baseret på de strukturelle indikatorer, som Kommissionen har godkendt sammen med Rådet til dette specielle formål. Disse indbefatter syv centrale miljøindikatorer, som gør det muligt at måle EU's og medlemsstaternes resultater og sammenligne disse indbyrdes på områder som f.eks. drivhusgasemissioner, væksten i transportsektoren m.v.

På grundlag heraf indeholder forårsrapporten blandt andet en foreløbig vurdering af fremskridtene i retning af en bæredygtig udvikling samt af, hvordan de økonomiske, sociale og miljømæssige elementer i Lissabon-strategien bliver integreret.

I betragtning af det relativt korte tidsrum, der er forløbet siden lanceringen af strategien for bæredygtig udvikling, peges der i forårsrapporten på fremskridt inden for det miljømæssige aspekt af Lissabon-strategien, ligesom der foreslås bæredygtige fremgangsmåder inden for transport og energi (f.eks. nye incitamenter til brug af ren teknologi via en videreudvikling af energibeskatningen, brugerbetaling for amnvendelse af transportinfrastrukturen samt en handelsordning for emissionskvoter inden for EU).

På baggrund af konklusionerne fra Det Europæiske Råds møde i Barcelona er Kommissionen fast besluttet på at give miljødimensionen høj prioritet i fremtidige udgaver af dens forårsrapport i overensstemmelse med konklusionerne fra Det Europæiske Råds møde i Gøteborg.

Med hensyn til problemerne vedrørende disponible data og tidspunktet for disses foreliggelse må det erkendes, at en række miljøindikatorer vil være længere om at foreligge end andre strukturelle indikatorer. Kommissionen vil fortsat samarbejde med medlemsstaterne og Det Europæiske Miljøagentur om tilvejebringelse af de seneste data til de kommende rapporter. De fremtidige rapporters analyse af bl.a. klimaændringsspørgsmål vil afspejle de data, det har været muligt at tilvejebringe.